open-index/open-wikipedia-markdown huggingface dataset:
Mariam, enya' Isa

**Mariam** entu wadon Yahudi deri Nasirah jaman abad pertama, bininya Yusup èn enya'nya Isa. Dia – atu tokoh penting di ajaran Serani, èn dihormatin dengen macem-macem gelar kaya' perawan atawa ratu, banyak deri tu gelar pada nyang disebut-sebut di Pedo'aan Loréto. Gerèja Ortodok Wètan, Gerèja Wètan, Katolik, Angglikan, èn Luteran pada percaya kalo Mariam sebagé "Ibu Tuhan", sementara Protèstan punya pendelengan bisa macem-macem dengen patokan nyang seila-ilanya di bawahnya entu. Di dalem agama Selam, Mariam juga' ada satu wadon paling dihormatin di dalem ni agama, nyang jadi ibu bagi atu nabi èn rasul. Di dalem Kur'an disebutin kalo dia dihormatin sebab dia bisa ngejaga dia punya perawan deripada bikin dosa jinah serènta taat sama Allah. Sebagé lagi, Mariam juga' atu-atunya wadon nyang dia punya nama jadi nama surat di dalem Kur'an.
Marih

**Marih** atawa **Marik** (hurup Arap gundul: مريخ; ; lambang: ) ya'entu planit keëmpat nyang paling deket deri mataari. Enni planit juga sering dipoyok sebagé "planit mèrah" bahna warna planitnya kalo diliat paké mata telanjang entu kemèrahan lantaran besi oksida nyang ada di amparan tanah planitnya. Marih entu planit batu nyang atmospèrnya rada nipis. Daratannya ada kawah, gunung api, lebak, gurun, èn tutupan ès. Lamanya Marih punya puteran sumbu dan perobahan kapra sama kaya' di bumi. Ada gunung nyang paling tinggi di Marih, gunung Olympus Mons namanya, nyang juga jadi gunung paling tinggi seantèro Tata Kemataarian. Terus, Valles Marineris juga jadi lebak paling jero èn gedé seantèro Tata Kemataarian. Ini planit ada punya dua bulan, yaitu Pobos èn Démos. Lama kiteran kuliling mataarinya 687 ari. Laèn entu, juga Marih ngiter di sumbunya. Lamanya entu 25,62 jam, bèda tipis ama Bumi punya puteran sumbu.

## Ruju'an
Marilan

**Marilan** (hurup Arab Gundul: مريلند; Inggris: *Maryland*) entu atu negeri di daèrah Atlantik Tenga di Amrik Serèkat. Ni negeri punya ibu negeri namanya Anapolis, èn kota nyang paling ngebadeg penjogrognya entu Baltimor.

## Ruju'an
Marilyn Monroe

**Marilyn Monroe** (/ˈmærɪlɪn mənˈroʊ/; lair Norma Jeane Mortenson; 1 Juni 1926 – 4 Agustus 1962) entu atu tukang lakon, tukang pèjèng, ama sindèn asal Amrik Serèkat. Dia bekèn lantaran dia punya rol jadi tokoh bodor "si pirang goblog", nyang jadi atu simbol sèk paling mashur tahon 1950-an èn awal-awal 1960-an, èn jadi lambang perobahan sikap ama sèksualitèt itu témpo. Biar kata dia dibenum jadi tukang lakon nyang dapet bayaran paling gedé sedékade punya lama, dia punya pèlem pada ngeranggeh untung ampe $200 juta (surup ama $17 miliar tahon 2018) abis dia punya wapat nyang kaga' nyaho pastinya pegimana di tahon 1962. Tep lama abis dia punya wapat, dia pepes jadi atu wisit budaya populèr gedé. Tahon 1999, Institut Pèlem Amrik naro Monroe di tempat keenem di daptar legènda layar lèbar wadon paling baè' deri Jaman Keemasan Holiwud.

## Ruju'an
Martèn Luter

**Martèn Luter** (hurup Arab Gundul: مارتن لوتر) atawa aslinya **Martin Luther**, O.S.A. (Dèt: [ˈmaɐ̯tiːn ˈlʊtɐ]; 10 Nopèmber 1483 – 18 Pèbruari 1546) entu atu ustad èlmu kalam, tukang bikin gending, imam, ama rahib deri Dètslan. Ni orang atu dedengkot paling nyawab dalem Répormasi Protèstan.

## Ruju'an
Masamba, Luwu Lor

**Masamba** ya'entu kecamatan di Sulawési Kidul punya jenggar kira-kira 1.068,85 KM², letaknya ada di tenga Kabupatèn Luwu Lor.
Mata

**Mata** (hurup Arab Gundul: مات) entu orhan bunder bakal ngindra cahaya jadinya mahluk idup pada bisa ngiat. Ni bagèan pertama deri sistim pengiatan. Ada barang 97 prosèn macem héwan pada gableg mata.

## Ruju'an
Marlene Dietrich

**Marlene Dietrich** (27 Désèmber 1901 – 6 Mei 1992) atu tukang sindèn ama tukang lakon Amrik-Dèt nyang pernah dapet penyalonan Pengargaan Akademi (*Academy Award*). Institut Pèlem Amrik bilang kalo Dietrich entu atu deri Tukang Lakon Wadon Besar Sepanjang Masa (*Greatest Female Stars of All Time*) di nomer 9.

## Ruju'an
Marong api

**Marong api** (hurup Arab Gundul: ماروڠ افي) atawa **marong geni** (hurup Arab Gundul: ماروڠ ݢني) entu bahan panas nyang murub nyang kebikin deri penambusan kayu, stingkul, atawa laèn-laèn bahan deri jat areng (*karbon*) nyang rèstan abisnya, atawa kotan-kotan ngelombain, api. Marong api kena melèntab panas pisan, téré kaya' api punya panas nyang ngeja tu marong. Marong api mencorotin panas abisnya tu api mati. Kalu kaga' kewénéan bener-bener, tu marong kena murub lagi ngeja nongtotin api.

## Ruju'an
Mata orang

**Mata orang** (hurup Arab Gundul: مات اورڠ) atawa **mata manusia** (hurup Arab Gundul: مات مأنسي) entu bagèan nyang nanggepin cahaya èn gableg berapa paèdah. Sebagé alat indra, mata héwan nété' jadi wasilah pengiatan. Sèl bongkot èn sèl kerucut di selaput cahaya ngebisain adanya penangkepan cahaya sadar èn pengiatan kaya' pembèda-bèdaan kelir èn penangkepan kedaleman. Mata orang gableg ngebèdain barang 10 juta kelir.

Medu ama mata héwan nété' laènnya, sèl-sèl iketan sarap nyang peka cahaya di mata manusia eṇ bukan-pengeja gambar di selaput cahaya nerima sinyal cahaya nyang nyawabin pemantesan gedé-kecilnya anak mata, èn pengaturan ama penekenan hormon mélatonin, serènta nyawabin kiteran jem awak.

## Ruju'an
Matskepé bikinan anyar

**Matskepé bikinan anyar** (hurup Arab Gundul: متسکفى بيکينن اڽر; Inggris: *start-up*) atawa **matskepé baru mulain** (hurup Arab Gundul: متسکفى بارو مولائين) atawa **matskepé baru nongtot** (hurup Arab Gundul: متسکفى بارو نوڠتوت) entu matskepé atawa proyèk nyang diopènin ama tukang usaha bakal nyai, ngembagin, ama ngaciin atu modèl usaha nyang ketaker. Kalu kepengusahaan nglingkup sunggal macem usaha anyar, masup di dalemnya penggawéan-sendèwèk èn usaha nyang kaga' maksudin bakal ke halayak umum, matskepé bikinan anyar entu usaha anyar nyang maksud pèngèn nggedéin nglebiin pendiri dèwèkan. Dasarannya, matskepé bikinan anyar bisa-bisa kepapagan ama kekaga-puguhan nyang kebina-bina ama mislek nyang tinggi, ila dikit doang nyang beasil ama gableg sawaban.

## Ruju'an
Mataari

**Mataari** (hurup Arap gundul: ماتأرى; simbol: ), **matari**, **mentari**, atawa basa Sangsekretanya **Surya** (hurup Arap gundul: سوريا) entu atu bintang nyang jadi pusatnya (atawa sintrem) Tata Kemataarian. Kita bisa nempo mataari deri mletèknya pas wayah tèt (pajar) ampé nilemnya pas wayah dur (surup).

## Ruju'an
Matskepé

**Matskepé** (hurup Arab Gundul: متسکفى; Indonésia: *perusahaan*) atawa **maskepé** (hurup Arab Gundul: متسفى) nya'entu tempat orang pada begawé  ama nggabregnya kabèhan pengeja barang ama jasa. Ada matskepé nyang kedaptar di guwernemèn, ada juga' nyang kaga'. Bakal matskepé nyang kedaptar di guwernemèn, dia ngelah badan usaha bakal dia punya matskepé. Ni badan usaha entu status deri itu matskepé nyang resmi kedaptar di guwernemèn. Anggota matskepé ada punya tujuan nyang sama èn ngebolain biar itu tujuan biar kesampéan.

## Ruju'an
Matsuo Bashō

**Matsuo Bashō** (松尾 芭蕉, 1644 – 28 Nopèmber 1694;  lairnya: **Matsuo Kinsaku** [松尾 金作], terus jadi: **Matsuo Chūemon Munefusa** [松尾 忠右衛門 宗房]) entu atu penyair bekèn pas jaman Èdo di Jepang. Selamanya dia punya idup, Bashō diakuin lantaran dia punya gawéan barengan *haikai no renga*; ni ari, bahna udah jaman-bejaman tulisannya diomongin, dia mashur jadi atu suhu paling gedénya *[[haiku]]* (sanonya digero *hokku*). Dia juga' bekèn ama dia punya catetan sapar nyang dimulain ama *Catetan bebalung diremuk cuaca* (1684), nyang ditulis abisnya dia punya sapar mengulon ke Kioto èn Nara.

## Ruju'an
Matusalah

**Matusalah** (hurup Arab Gundul: متوشلخ; Ibrani: מְתוּשֶׁלַח‎ *Məṯūšélaḥ*, dalem pemandegan מְתוּשָׁלַח‎ *Məṯūšālaḥ*, "Matinya bakal ngirim" atawa "Manusia tumbak" atawa "Kematian pedang"; Yunani: Μαθουσάλας *Mathousalas*) entu surang baba keruhun èn tokoh dalem agama Yahudi, Serani, èn Selam. Dia nyang paling lama lat idupnya deri nyang dijèmbrèngin di dalem Kitab Mugadas, bahna wapatnya pas umurnya 969 tahon. Kitab Kejadian punya kata, Matusalah entu anaknya Ahnuk, babanya Lamik, ama engkongnya Nuh. Adapun di laèn tempat di Kitab Mugadas, Matusalah digero di silsilah nyang ada di Kitab 1 Tawarih, Kitab Kejadian, èn Injil Luka.

## Ruju'an
Mayat Dangkalan

**Mayat Dangkalan** (Inggris: *The Evil Dead*) nya'entu pèlem sétan gaib nyang ditulis èn diarahin ama Sam Raimi. Nyang meranin ada Bruce Campbell, Ellen Sandweiss, Richard DeManincor, Betsy Baker, ama Theresa Tilly.

## Ruju'an
Mayat Dangkalan 2

**Mayat Dangkalan 2: Mayat wayah titèt** (Inggris: ***Evil Dead 2: Dead by Dawn***) nya'entu pèlem sétan banyol diarahin ama Sam Raimi èn ditulis oleh Scott Spiegel. Ni pèlem – pèlem bikin ulang èn pèlem lanjutan atawa *requel* deri Mayat Dangkalan (1981). 

## Ruju'an
Maèn top

**Maèn top** (hurup Arab Gundul: ماين توف) atawa **ngetop** (hurup Arab Gundul: ڠتوف) atawa **judi** (hurup Arab Gundul: جودى) entu maènan nyang sepèlernya pada taroah milih atu pilihan deri berapa pilihan nyang entinya cuming atu pilihan doang nyang menang. Sepèler nyang kèok tarohan kudu ngasi dia punya tarohan ama nyang menang. Peraturan ama jumblah tarohan dipastiin dulu sebelon mulain.

Undian atawa cabutan juga' dirèken atu bentuk maèn top, sebab aturan maènnya entu nyabitin keputusan paké milih acak. Cabutan juga' biasanya diadain bakal nyabitin pemenang peris. Seupama, cabutan nyang mana penimbrungnya kudu beli tikèt nyang dikasi nomor dulu, entak itu nomer tikèt pada diacak-acak èn nyang dicabut entu nyang menang. Entu orang nyang mègang itu karcis nyang menang bakal dapet peris.

## Ruju'an
Maènan

**Maènan** (hurup Arab Gundul: مائنن) entu barang nyang galibnya dipaké ama permaènan bocah, orang gedé, atawa héwan.

## Ruju'an
Maèstro

**Maèstro** (hurup Arab Gundul: مائسترو; deri basa Itali artinya 'tuan' atawa 'pemimpin') atawa **jago** (hurup Arab Gundul: جاݢو) ya'entu geroan bakal nyang ngarain kor èn arang-arangan (*musik instrumental*).

## Ruju'an
Mejelis Tinggi Igama Konghucu Indonésia

**Mejelis Tinggi Igama Konghucu Indonésia** (basa Indonésia: *Majelis Tinggi Agama Konghucu Indonesia*, disingket: MATAKIN; basa Tionghoa: 印尼孔教總會; basa Mandarin: *Yìnní Kǒngjiào Zǒnghuì*; basa Hokkièn: *Ìn-nî Khóng-kàu Chóng-hōe*) entu atu jemaat Konghucu nyang didiriin tahon 1955 di Indonésia, ngrangkul semua orang nyang nganut ajaran Konghucu, kebanyakannya orang Tionghoa Indonésia. Selaènnya Akademi Konghucu Hongkong, ni atu deri dua cabang nyang dikeja abisnya bubarannya Jemaat Konghucu Tiongkok di Tiongkok daratan, nyang didiriin ama Kong Iuwi di awal-awal abad 20.
Kumidi omong

Di pulitik jaman sekarang, ama jaman dulu, **kumidi omong** (hurup Arab Gundul: ) atawa **kumidi bicara** (hurup Arab Gundul: ) atawa **mejelis rembukan** (hurup Arab Gundul: ) atawa **ruma perembukan** (hurup Arab Gundul: ) atawa **parlemèn** (hurup Arab Gundul: ) ièlah atu badan pembikin wèt dalem guwernemèn. Sari-sarinya, kumidi omong jaman sekarang ngelah tiga rol: ngewakilin suara pemilian, ngeja wèt, ama ngimplengin guwernemèn liwat pendengeran ama penanyaan.

## Ruju'an
Mejen

**Mejen** (hurup Arab Gundul: مجن; Indonésia: *disentri*) atawa **ucus seriawan** (hurup Arab Gundul: اوچس سريوان) ièlah penyakit nyang nglibatin bèrak-bèrak nyang ngerihu. Ni penyakit sebabnya kuman nyang ngeja ucusnya ngebengkak. Mejen punya lamatan utama entu kuarannya ada darahnya. Ada juga' lamatan laènnya kaya' sumeng tinggi ama ngebet perut. Obatnya biasanya antibiotik. Bèrak-bèraknya saking kedalonnya jadi mas'alah betul bakal nyang kena ni penyakit.

## Ruju'an
Meroké, Meroké

**Kota Meroké** ya'entu atu kota nyang ada di propinsi Papua Kidul, Indonésia. Awalnya, eni kota entu distrik nyang jadi Kabupatèn Meroké punya hopstad. Abisnya pemekaran Papua Kidul deri Papua, eni distrik jadi kota bestir-sendèwèk (*otonon*) ama ènggal deri Kabupatèn Meroké, soalnya eni hal diperluin bakal nutugin sarat pembikinan propinsi baru, nya'entu paling engga' gableg seila-ilanya 1 kota ama 4 kabupatèn. Jenggar deri Kota Meroké gedénya 1.445,63 km². Sintrem guwernemènnya ada di Kota Terpadu Mandir, Salor Indah.

## Ruju'an
Mesigit

**Mesigit** (hurup Arab Gundul: مسيݢت) atawa **mesjid** (hurup Arab Gundul: مسجد) atawa **mejid** (hurup Arab Gundul: مجيد) atawa **tajur** (hurup Arab Gundul: تاجور) entu tempat bakal orang Selam pada sembahyang. Kata **mesjid** sendèwèk asalnya deri basa Arab مسجد *masjid* 'tempat bakal sujud'. Adapun mesigit nyang rada gedéan digero'nya **mesigit jami**' atawa **mesjid jami**' (basa Arab: جامع *jāmiʿ* 'nyang ngamprogin'). Ni setilah punya engehan medu ama laèn-laèn agama Ibrahimiah punya tempat ibadah, kaya' orang Yahudi punya tempat ibadah בֵּית כְּנֶסֶת‎ *bêṯ kəneseṯ* 'ruma pekumpulan' èn orang Serani punya tempat ibadah – ἐκκλησία *ekklēsía* 'tempat ngumpul, petimbrungan'.

## Ruju'an
Mesigit Istiklal

**Mesigit Istiklal** (hurup Arab Gundul: ) atawa **Mesjid Istiklal** (hurup Arab Gundul: ; ) nya'entu mesigit sional negara Kiblik Indonésia nyang adanya di sintrem ibu negeri Jakarta nyang imam gedénya nya'entu Tuan Prof. Dr. Nasuddin Umar, M.A èn Hop Badan Penglakon Penggolangan (*Badan Pelaksana Pengelolaan*) Mesigitnya sekarang Tuan K.H. Muhammad Muzammil Basyuni. Pembikinan ni mesigit dimula-mula ama Persidèn Kiblik Indonésia nyang entu témpo Tuan Ir. Soekarno. Penarohan batu pertamanya, bakal jadi tenger mulainnya pengejaan ni Mesigit Istiqlal dilakonin ama Ir. Soekarno juga' ari bulan 24 Agustus tahon 1951. Adapun tukang rancang gedongnya ni Mesigit Istiqlal nya'entu Tuan Frederich Silaban, orang Serani Protèstan.

Ni mesigit juga' mesigit paling gedé seantéro Asia Kidul-wètan.

## Ruju'an
Menit

**Menit** (hurup Arab Gundul: منت) ièlah atuan waktu adatan. Ni sembabad ama 60 sekon. Ada 60 menit dalem atu jem. Laèn ama sekon, menit bukan atuan antérobangsa.

Atu menit juga 1⁄60 derajat. Dalem ni kontèks, atu menit juga' dibilangnya **menit busur** nyang dilambanginnya paké tenger ′.

Tuladnya, Mataari ama Bulan dua-duanya diamèter huknya barang 30 menit busur kapan ditempo deri Bumi.

## Ruju'an
Mentéga

**Mentéga** (hurup Arab Gundul: منتيݢ) ièlah produk susu-susuan. Ni dikejanya liwat lama ngegantingin susu pol dengen cara dikudek-kudek lama. Lemak nyang ada di susu entinya misahin dèwèk deri caèrannya. Nah, itu lemak jadinya mentéga.

Mentéga sering diboréhin atawa dijolèdin di roti, jadi bahan bikin biskuit, atawa jadi minyak bakal manggang atawa masak, serènta bakal ngegorèng makanan.

## Ruju'an
Mesin

**Mesin** (hurup Arab Gundul: مسين) ièlah atu peranti nyang dia punya gawé berales ama perobahan dua bentuk tenaga di atu sistim. Bentuk tenaga nyang galib dirobah ama mesin entu biasanya tenga pegerakan atawa lèstrik. Tujuan pengrobahan tenaga di mesin biar orang pada gancil begawénya. Biasanya, mesin butuh masupan bakal malud, ngirim tenaga nyang udah dirobah jadi kuaran, nyang nglakonin tugas nyang udah disetèl.

Mesin udah ngembangin manusia punya kebisaan semprakan belon adanya catetan tulis. Bèda nyang paling kentara deri peranti ringkes ama mesin ringkes ièlah sumber tenaga èn penjalanannya nyang bèbas. Istilah mesin biasanya maran ke bagèan nyang begawéan barengan. Biasanya, ni peranti pada ngurangin jor-joran gaya nyang dilakonin, ngrobah arah gaya, atawa ngrobah atu bentuk gerak atawa tenaga ke laèn bentuknya.

## Ruju'an
Mesin impleng LCD

**Mesin impleng LCD** (sering dibaca: **èlsidi**; hurup Arab Gundul: مسين امفلڠ السيدى; Inggris: *LCD projector*) atawa **mesin sorot LCD** (hurup Arab Gundul: مسين سوروت السيدى) entu atu macem mesin impleng delengan bakal mampangin dedelengan, gambar, atawa data kumpiuter di kelir atawa natar pèdèl laènnya. Ni entu surupannya wayah gini punya mesin impleng slèrèkan atawa mesin impleng OHP. Bakal mampangin gambar, mesin impleng LCD (pampangan balur caèr) nèmbakin itu cahaya deri lampu halide logem liwat atu prisma atawa omplokan saringan pèlem tipis nyang misahin cahaya jadi tiga panèl polisilikon – sorang atu bakal unsur mèra, ijo, ama blao deri sinyal dedelengan. Sebab cahaya nyang kepolarisasi nglantasin panèl (gabungan saringan polarisasi, panèl LCD, èn penganalisir), piksel satuan kena dibuka' bakal ngasi jalan cahaya atawa malang jalannya cahaya. Gabungan deri piksel kebuka ama ketutup kena ngasilin roncèt-roncèt kelir èn bayangan di gambar nyang diimpleng.

## Ruju'an
Mesin impleng pèlem

**Mesin impleng pèlem** (hurup Arab Gundul: مسين املڠ فيلم; Inggris: *movie projector*) atawa **mesin sorot pèlem** (hurup Arab Gundul: مسين سوروت فيلم) entu atu peranti pegerakan-cahaya bakal mampangin gambar idup tibang ngimplengin atawa nèmbakin ke kelirnya. Kebanyakan unsur pegerakan ama cahayanya, kecuali penerangan ama peranti suaranya, pada ada di tustèl sènter. Mesin impleng pèlem mutahir mah cuman mesin impleng delengan nyang has doang (liat juga' bioskop digital).

Banyak mesin impleng husus bakal kertas pèlem èn kaga' semua mesin impleng pèlem entu mesin impleng kertas pèlem lantaran adanya pemakéan kerta pèlem.

## Ruju'an
Mesin Rèndèng Tundanan Jakarta

**Mesin Rèndèng Tundanan Jakarta** (diringkesin jadi **MRT Jakarta** atawa **MRTJ**; basa Inggris: *Jakarta Mass Rapid Transit*; urup Arab Gundul: مسين ريندڠ توندانن جاکرتا) sistem gandaran dengen juntrungan tundanan (rèl) nyang sigrah di Jakarta. Tangèhan enni gandaran dimulain taon 2013. Jalur nomor wahid deri layanan MRT Jakarta dijalanin tanggal 24 Maret 2019. Terusannya, nyadiin layanan bakal MRT kehatu nyang dijalanin di Indonésia.

Layanan MRT Jakarta dijalanin ama PT MRT Jakarta (Perseroda), BUMD DKI Jakarta. Jalur nyang udah dijalanin enni wayah entu jalur nyang mentang ampé 15,7 km nyang nyuntrungin statsiun Lebak Bulus ama statsiun Bunderan Hotèl Indonésia.

## Ruju'an
Mesin apdrek

**Mesin apdrek** (hurup Arap gundul: مسين افدرک; basa Inggris: *printer*) ya'entu mesin nyang bisa ngapdrek berekas nyang semula deri lèstrik jadi berekas kecitak. Berekas nyang diapdrek juga kaga' pasti berekas tulisan, bisa juga gambar atawa diagram. Mesin apdrek dibagi jadi berapa bagèan, ya'entu penjukut (*picker*) bakal jukut kertas nyang ditaro' èn nampan bakal tempat naro kertasnya.

## Ruju'an
Mesin tangkep berekas

**Mesin tangkep berekas** (hurup Arab Gundul: مسين تڠکف برکس) atawa **mesin pengrépé** (hurup Arab Gundul: مسين فڠريفى) atawa **mesin penyekèn** (hurup Arap gundul: مسين فڽکين; basa Inggris: *scanner*) ya'entu mesin nyang dipaké bakal nangkep tulisan atawa gambar deri suatu kertas atawa berekas ke dalem kumputer. Entu berekas punya isi bakalan ditangkep ama mesin tangkep berekas bakal dijadiin kode nomor (*dijital*) èn dikeja lèstrik biar bisa ditampangin di layar kumputer. Ada berapa macem mesin tangkep berekas nyang begantung ama cara pakénya:

# mesin tangkep gambar
# mesin tangkep kode batang
# mesin tangkep cahaya X
# mesin pemerèksa
# mesin tangkep logam
# mesin tangkep *Optical Mark Reader* (OMR)
# mesin tangkep tiga matrah

Deri tujuh mesin tangkep berekas nyang udah disebut, mesin tangkep gambar entu nyang paling disebut-sebut sebagé mesin tangkep berekas.

## Ruju'an
Mesir

**Mesir** (hurup Arab Gundul: مصر; basa Arab: مصر *Miṣr* atawa *Maṣr*) atawa resminya **Kiblik** **Arab Mesir** (hurup Arab Gundul: کبليک عرب مصر; basa Arab: جمهورية مصر العربية *Jumhūriyyah Miṣr al-ʿArabiyyah*) entu ada atu negara di Aprika belah lor-wètan, èn sebagèannya ngegantung di Wètan Tenga. Dia punya hopstad nama Kairo atawa Kahirah. Mesir bekèn lantaran dia punya pusaka kuna, kaya'  Piramid ama Seping.

Mesir entu atu negara gedé, cuman seponggahan gedénya entu gurun. Sebagèan besar (95%-nya) pada tinggal di bilangan lingir panté Laot Tenga ama di lingir Kali Nil. Ni bilangan masup juga' Kahirah, Iskandariah, Aswan, èn Por Said. Kaga' banyak nyang tinggal di gurun. Wayah gini, Mesir ada punya penduduk 90 juta orang.

Mesir kebelèk jadi 29 gutekan, nyang digero Keguwernaduran Mesir.

## Ruju'an
Kabupatèn Mesuji

**Mesuji** entu atu kabupatèn nyang ada di Propinsi Lampung. Ni kabupatèn punya sintrem guwernemèn ada di nama Wiralaga Mulya. Ni kabupatèn ngejenggar ampé 2.184,00 km2 dengen kepadetan penduduknya 106 orang/km2. Ada 231.532 orang nyang tinggal di mari.
Mi

**Mi** (hurup Arab Gundul: مى; Hokkien: 麵; logat Èmeng: *mīⁿ*) entu adonan tipis-tipis ama panjang nyang udah digulung-gulung, digaringin, ama dimasak di aèr nyang nglètèk. Ni istilah juga' maran ama mi kering nyang kudu masak lagi dengen nyelupin ke dalem aèr. Orang Itali, Tionghoa, ama Arab pada ngaku-ngaku itu mi deri dia-dia pada, biar kata tulisan paling gaèk pasal mi entu asalnya deri Wangsa Han Wètan, antara lat tahon 25 ama 220 Masèhi. Bulan Oktober 2005, mi paling kolot nyang dikisar usianya 4.000 tahon ditemuin di Cènghé, Tiongkok.

## Ruju'an
Mesin ngomong kenong-kenong

**Mesin ngomong kenong-kenong** (hurup Arap gundul: مسين ڠوموڠ کنوڠ٢, basa Inggris/Ènggris: *recorder*) atawa **mesin ngomong suara kenong-kenong** (hurup Arap gundul: مسين ڠوموڠ سوارا کنوڠ٢) atawa **mesin omong suara kumpul kenong** (hurup Arap gundul: مسين اوموڠ سوارا کمفول کنوڠ) ya'entu mesin nyang dipaké jadi alat bakal nangkep suara èn dijadiin rekeman kombali biar orang-orang pada bisa denger suara atawa bunyi nyang ditangkep. Mesin ngomong kenong-kenong biasanya dipaké orang-orang bakal nyanyi-nyanyi atawa nanji èn nantinya bakalan didengerin lagi bakal diponten entu suara atawa bunyinya udah bagus atawa masih sembèr.

Wasilah bakal nangkep suara terus mingkinan jadi mutahir deri jaman ke jaman. Sanonya entu dari pelat item, terus ke CD, ampé ke MP3.

## Ruju'an
Mi ayam

**Mi ayam** nya'entu panganan has Indonésia nyang dikeja deri mi gandum nyang dikasiin bumbu ama ikan ayam nyang sokanan dipotongin dadu.

## Ruju'an
Kimos si Tikus

**Kimos si Tikus** (hurup Arab Gundul: ; ) entu atu tokoh cèmèn deri Amrik nyang dibikin tahon 1928 di Pabrik Gambar Gerak Walt Disney ama Walt Disney èn Ub Iwerks. Si Kimos jadi Matskepé Walt Disney punya wisit.

## Ruju'an
Miguel de Cervantes Saavedra

**Miguel de Cervantes Saavedra** (Spanyol: [miˈɣel de θeɾˈβantes saaˈβeðɾa]; 29 Sèptèmber 1547 (kira-kira) – 22 April 1616) atawa dibetawiin jadi **Sèrbantès** (hurup Arab Gundul: ) entu atu mualip Spanyol awal-awal jaman modèren nyang lumbrah dianggep jadi mualip basa Spanyol paling mantep èn atu tukang tulis roman paling kebekènan di mana-mana di dunia. Atu deri dia punya gawéan nyang paling mashur entu dia punya roman, judul *Don Kihot* (Spanyol: *Don Quijote*), atu gawéan nyang sering ditukil sebagé roman modèren pertama èn "roman paling ajib di dunia sastra". Dalem pungut suara tahon 2002 dalem hal 100 mualip paling bekèn, deri itu pungutan suara didapetin kalo ini roman dianggep sebagé "buku paling bearti sepanjang jaman", deri antéro "gawéan paling ajib èn paling pancer di dunia sastra".

## Ruju'an
Mikronési

**Mikronési** (hurup Arab Gundul: ميکرونيسى; Inggris: *Micronesia*) atawa resminya **Negeri Serèkat Mikronési** (hurup Arab Gundul: نݢرى شريكة ميکرونيسى; Inggris: *Federated States of Micronesia*) entu negara nyang letaknya di di Oséani. Ni negara punya hopstad Palikir. Ni negara jenggarnya cuman 702
km2 (271 mi2) doang. Di sono, ada barang cuman 104.468 orang doangan nyang tinggal di mari. Adapun dia punya basa resminya entu basa Inggris, cuman basa daèrah nyang diakuinnya entu ada basa Cuk, basa Kosaé, basa Pompé, èn basa Yap.

## Ruju'an
Mikrosop

**Microsoft Corporation** atawa dibetawiin jadi **Mikrosop** (hurup Arab Gundul: ) entu atu matskepé nyang ngeja peranti alus èn gim delengan kumpiuter. Ni matskepé dikeja awalnya ama Bill Gates ama Paul Allen dalem tahon 1975. Mikrosop ngeja Microsoft Windows, Microsoft Office (masup juga' Microsoft Word), Edge, MSN, Xbox, èns. Kebanyakan program Mikrosop punya bikin kaga' kena dicomot perdèo, mangkanya orang pada kudu mbeli tu peranti alus pada di toko atawa liwat dalem-jala. Ada berapa produk (kaya' sistim operasi Windows) udah otomatis kepasang bawaannya pas orang beli kumpiuter anyar.

## Ruju'an
Milo (minuman)

**Milo** (hurup Arab Gundul: ميلو; atawa digaya-gayain jadi **MILO**) entu puyer coklat ama maut deri Ostrali nyang disedu paké susu atawa aèr panas bakal jadi minuman. Sanonya, ni minuman dijual di Sydney Royal Easter Show di Sidni, Walès Kidul Baru. Entakonoh, ni minuman juga' jadi bekèn di laèn-laèn negara di Ostrali, Oséani, Amrik Kidul, sebagèan Aprika, ama Asia. Ni nama dicomot deri atu tukang maèn rèngen Yunani jaman jebot punya nama nama Milo deri Kroton, bahna dia punya ungkulan nyang hèbring. Ni minuman dibikin awal-awalnya ama Thomas Mayne, atu orang Ostrali, dalem tahon 1934. Sekarang, ni minuman dibikin ama Néslé.

## Ruju'an
Min (Ruslan Puti)

**Min** (hurup Arab Gundul:  atawa ;  ;  ) atawa **Ming** (hurup Arab Gundul: ) atawa **Mingsek** (hurup Arab Gundul: ) ièlah ibu negeri ama kota paling gedénya di Ruslan Puti di lingir Kali Swislat ama di Kali Némigah. Jadi ibu negeri, Min gableg kewontenan bestir husus di Ruslan Puti èn jadi sintrem bestir Daèrah Min ama Kedemangan Min. Tahon 2023, ni kota penjogrognya ada dua juta, nyang ngeja Min jadi kota nomer 11 paling ngrangseg di Èropa. Min entu atu deri ibu negeri bestir Pesema'muran Negara Merdéka (CIS) èn Uni Atur Banda Èurasia (EAEU).

## Ruju'an
Minggu (ari)

**Minggu** (hurup Arab Gundul: مڠݢ) atawa **Deminggu** (hurup Arab Gundul: دمڠݢ) atawa **Ahad** (hurup Arab Gundul: احد) entu atu nama ari dalem seminggu, nya'entu nyang dicempèt ari Sabtu ama Senèn. Kata "Minggu" dasarannya deri basa Portugis *Domingo* nyang dicomot deri basa Latèn *Dominicus* nyang artinya "hari Tuan". Adapun kata "Ahad" dasarannya deri basa Arab, الْأَحَد (*al-aḥad*), nyang ngoyod deri kata أَحَد (*aḥad*) nyang artinya "atu".

ISO 8601 punya kata, ari Minggu dirèken jadi ari ketuju dalem seminggu atawa pengujungan minggu. Sementara kalu berapa negara punya kata, wabilhusus di Indonésia, èn dalem terdisi Ibrahimiah, ari Minggu dikata ari pertama dalem seminggu atawa pengawalan minggu.

## Ruju'an
Miswar

**Miswar** (urup Arab Gundul: مسوار) atawa **liswar** (urup Arab Gundul: لسوار) atawa **bipèt** (urup Arab Gundul: بيفة) atawa **bupèt** (urup Arab Gundul: بوفة) entu tempat bakal perabot nyang gableg dibetot lacinya kuar bakal nyokot isinya. Bipèt bisa dikeja bakal macem-macem perabot, kaya' lemari, méja, èn kot-kotan dipan. Bipèt sokanan dipaké bakal nyimpen peranti (kaya' perabot gawé) atawa barang pulusan.

## Ruju'an
Mobil

**Mobil** atawa **mubil** (hurup Arab Gundul: موبل) atawa **oto** (hurup Arab Gundul: اوتو) ya'entu atu gadaran nyang ada punya roda nyang paling kaga' jumblah rodanya entu genep nyang lebih deri empat. Enni gadaran jadiin bèngsin bakal njalanin mesinnya supaya bisa jalan. Cuman sekarang, ada wahon nyang kaga' ngrosak alam lantaran udah kaga' paké bèngsin lagi, mar uda paké lèstrik.

## Ruju'an
Mobil bèko

**Mobil bèko** (hurup Arab Gundul: موبيل بيكو) atawa **mobil bègo** (hurup Arab Gundul: موبيل بيݢو) atawa **mobil kerukan** (hurup Arab Gundul: موبيل کروقن) atawa **mobil penglumbi** (hurup Arab Gundul: موبيل فڠلومبى) entu alat anteb nyang kebikin deri pongkol, tungked, kerukan, ruma-ruma di atu pemuteran nyang dipaké bakal penglumbian (pengerukan).

## Ruju'an
Mobil wahon

**Mobil wahon** atawa **mubil wahon** (hurup Arab Gundul: موبل واهون atawa موبل واخون) atawa **prahoto** (hurup Arab Gundul: فراه اوتو atawa فراخ اوتو) entu gandaran roda empat atawa lebi bakal ngangkut barang. Mobil wahon juga' sering digero' 'mobil barang'. Nyang rada kecilan en ngablak sebagéannya ada punya nama **mobil bak** (hurup Arab Gundul: موبل بک) atawa **losbak** (hurup Arab Gundul: لوسبک) atawa **mobil pikep** (hurup Arab Gundul: موبل فيكف) atawa **pikep** baé. Mobil wahon nyang ada punya sumbu 3, 1 di depan ama tandem di belakang digeronya tronton, èn nyang bakal ngangkut kontèner nyang digancet – **mobil trèler** (hurup Arab Gundul: موبل تريلر). Ada juga **mobil tèngki** (hurup Arab Gundul: موبل تڠکى) bakal ngangkut macem-macem caèran kaya' aèr, susu, bèngsin, hata tinja. Kalu nyang rodanya ampé 10 biji, namanya **mobil nirub** (hurup Arab Gundul: موبيل نيروب).

## Ruju'an
Mobile Legends: Bang Bang

***Mobile Legends: Bang Bang*** (hurup Arab Gundul: موبايل ليجندس: بيڠ بيڠ) nya'entu gim tontonan pesawat nyang janrahnya *multiplayer online battle arena* (MOBA) nyang dikembangin èn dilangsir ama Moonton, anak matskepé deri ByteDance.

Dilangsir taon 2016, enni gim mingkinan bekèn di antèro dunia, utamanya di daèrah Asia Kidul-Wètan, èn sempragan entu wayah udah ngeliwatin 1 miliar kali dicomot dengen paling tinggi jumblah tukang maènnya ampé 100 tiao. Di taon 2021, "*Mobile Legends: Bang Bang*" dia punya omsèt neba ampé 1 miliar dolar Amrik nyang 44%-nya diolèin deri luar Asia, jadiin enni gim pesawat ala deri jangrah dengen kebèngbat sejagat.

## Ruju'an
Mohammad Husni Thamrin

**Mohammad Husni Thamrin** (hurup Arab Gundul: محمّد حسنى تمرين; éjaan *van Ophuijsen*: Mohammad Hoesni Thamrin) (idupnya: 6 Pèbruari 1894 – 11 Januari 1941) ada sorang pahlawan sional Indonésia èn pulitikus asal Betawi nyang ada perjoangan di dalem Polksrad (basa Welanda: *Volksraad*). 

## Riwayat idup awal-awal

Dia berojol di Wèltepréden (hurup Arap Gundul: ويلتفريدن; basa Welanda: *Weltevreden*) tahon 1894. Dia punya baba, Thamrin Moh. Tabri – blasteran Welanda-Betawi. Dia punya engkong entu sorang èhenar Hotèl Ort, atu hotèl mashur di Betawi itu waktu. Tabri, babanya, diopènin ama dia punya encing Jawanya. Mangkanya, Thamrin bolé dikata lahir di atu kuarga néopriyayi èn hata di tahon 1906, dia punya baba jadi wedana di bawah Guwernadur Jèndral Johan Cornelis van der Wijck. Seabisnya lulus deri Kawédri (basa Welanda: *Gymnasium* *Koning Willem III te Batavia*), Thamrin ngambil gawé di bestir sebelonnya gawé di maskepé pengangkutan Koninklijke Paketvaart-Maatschappij nyang di sono bakalannya dia gawé ada sepulu tahonan.

Ngiat kewontenan anak-anak Betawi nyang pada melarat kapiran kaga' keruan tu waktu, ati Thamrin kesentu bakal ngopènin èn merjoangin nasip ra'yat Betawi nyang entarannya dia juga' ada andil dalem pendirian organisasi *Kaoem Betawi* nyang juga' ikutan dalem Konggrès Pemuda II tahon 1928.

Tahon 1919, Thamrin kepilih jadi anggota Hamintérad Betawi, èn tahon 1929, dia dibenum jadi wakil berehmister kedua. Tahon 1927, dia dibenum ama Guwernadur Jèndral de Graeff ke Polksrad. Dia dibenum lagi tahon 1931 èn kepilih di tahon 1935 èn 1939.

## Penyandakan èn akir idupnya
Ari bulan 6 Januari 1941, Thamrin punya rumah digeledah ama Dènes Intelijèn Pulitik (basa Welanda: *Politieke Inlichtingendienst*; disingket: PID). Dia dicurigain ngebèbèrin inpormasi ke Kekaèsaran Jepang, sebab lantaran sebelon-sebelonnya dia ada punya ubungan baè' ama penduduk Jepang di wilayah Hindia-Nèderlan. Dia sebenernya juga' kena sakit gula nyang kedawan-dawan èn wapat lantaran serangan jantung pas lima ari abis penyandakannya. Di laporan resminya, ketulisnya Thamrin bunu diri, cuman ni diraguin, sebab èmang dia udah sakit-sakitan. Banyak orang berèrod-rèrod pada ngelayat ke dia punya rumah, serènta juga' persidèn Polksrad itu waktu. Thamrin dikuburin di Kuburan Karèt Bipak, Jakarta Sintrem.

## Ruju'an
ju'an ==
Moldawi

**Moldawi** (hurup Arab Gundul: مولداوى; Moldawi/Rumèn: *Moldova*) atawa **Moldowa** (hurup Arab Gundul: مولدوة) atawa resminya **Kiblik** **Moldawi** (hurup Arab Gundul: کبليک مولداوى; Moldawi/Rumèn: *Republica Moldova*) entu atu negara di Èropa Wètan. Ni negara ada watesan ama Ukrain di blèlirnya èn Ruméni di bekidulnya. Ni negara punya ibu negeri – Kisinèp. Nah kalo basa resminya – basa Rumèn atawa juga' digero' sebagé basa Moldawi.

## Ruju'an
Monako

**Monako** (hurup Arab Gundul: موناكو; basa Prasman: *Monaco*; basa Monègasken: *Mu̍negu*) atawa resminya **Kepangèranan Monako** (hurup Arab Gundul: کفڠيرانن موناکو; basa Prasman: *Principauté de Monaco*; basa Monègasken: *Prinçipatu de Mu̍negu*) entu negara kedua paling kecit di antéro dunia abisnya Watikan. Cuming ada 39.000 orangan nyang tinggal di mari. Ni negara – deket ama Prasman belah kidul-wètan, di lingir Laot Tenga di Èropa Kulon. Basa resminya èn basa nyang paling umum dipaké cuman basa Prasman. Cuman, basa Monako atawa basa Monègasken entu juga' diajarin dah tu di mana-mana sekolahan sebagé pelajaran wajib èn juga' ada status resminya. Dia punya hopstat ada nama Monako Kota. Adapun orang Monako bisa disebut sebagé **orang Monako** (hurup Arab Gundul: اورڠ موناکو) atawa **orang Monègas** (hurup Arab Gundul: اورڠ مونيݢس) atawa **orang Monègasken** (hurup Arab Gundul: اورڠ مونيݢسکن).

Bendèra Monako medu pisan ama Indonésia punya bendèra, cuman nyang ngebèdain–sala atunya–entu dia punya perbandingan lèbar-tingginya.

Pangèran Daulat Monako, nyang jadi hop negara, entu Pangèran Albèrt II, nyang dia punya kulawarga udah ngebestir semprakan tahon 1297. Guwernemèn ama pangèran sama-sama pada dedumanan kuasa. Sebagé lagi, orang-orang Monègasken ora bayar belasting.

## Ruju'an
Monggoli

**Monggoli** (hurup Arab Gundul: مڠݢولى; basa Monggol: ᠮᠤᠩᠭᠤᠯ ᠤᠯᠤᠰ Монгол Улс *Mongol Uls*) atawa **Mongoli** (hurup Arab Gundul: مڠولى) atawa **Negeri Monggol** (hurup Arab Gundul: نݢرى مڠݢولى) atawa **Negeri Mongol** (hurup Arab Gundul: نݢرى مڠولى) entu atu negara nyang kecempèt daratan di Asia Wètan èn Asia Sintrem. Ni negara watesan ama Ruslan di blèlir, Kiblik Ra'yat Tiongkok di bekidul, blètan, èn bekulon. Monggoli punya sistim pulitik entu kiblik parlemènter.

Ampé wayah gini, orang-orang Monggoli kebanyakan agamanya Buda. Kebanyakan orang-orangnya mah ayeng-ayengan, kaga' ngejedog di atu tempat. Dia punya kota paling gedé ama hopstadnya entu Ulanbator. Di ni kotala 38% deri semua pendudukah tinggal di mari. Di ni negara punya belah lor ama wètan pada gunung-gemunung. Di bekidulnya – Gurun Gobi. Ada 2.791.272 orang nyang tinggal di Monggoli. Ni negara nomor 18 paling gedé di dunia, nyang luasnya 1.564.116 km2 (603.909 mi2).

Adapun orang Monggoli digeronya **orang Monggol** (hurup Arab Gundul: اورڠ مڠݢول) atawa **orang Mongol** (hurup Arab Gundul: اورڠ مڠول).

## Ruju'an
Monumèn Nasional

**Monumèn Nasional** (, disingket Monas) entu atu menara nyang tingginya 132 m (433 kaki) nyang ngejegreg di tenga-tenganya Lapangan Merdéka, Jakarta Sintrem, nglambangin perjoangan Indonésia. Ni tugu – tugu nasional Kiblik Indonésia, dibangun bakal meringetin perjoangan kemerdékaan Indonésia.

## Ruju'an
Moritani

**Moritani** (hurup Arab Gundul: موريتانى; Arab: موريتانيا *Mūrītāniyā*; Prasman: *Mauritanie*) atawa resminya **Kiblik Selam Moritani** (hurup Arab Gundul: کبليک اسلام موريتانى; Arab: الجمهورية الإسلامية الموريتانية *al-Jumhūriyyah al-Islāmiyyah al-Mūrītāniyyah*; Prasman: *République islamique de Mauritanie*) entu negara nyang letaknya di Aprika Kulon èn madep Laotan Atlantik. Ni negara punya hopstad Nuaksot. Ni negara jenggarnya 1.030.700  km2 (397.929 mi2). Di sono, ada barang 4.614.974 orang nyang tinggal di mari èn ampir 100%-nya orang Selam Ahlusunah. Adapun dia punya basa resmi entu basa Arab ama basa Prasman, bagèan ada juga' laèn-laèn basa daèrah guwernemèn punya akuin.

## Ruju'an
Moritius

**Moritius** (hurup Arab Gundul: موريتيوس; Peranakan Moritius: *Moris*; Prasman: *Maurice*; Inggris: *Mauritius*) atawa resminya **Kiblik Moritius** (hurup Arab Gundul: کبليک موريتيوس; Peranakan Moritius: *Repiblik Moris*; Prasman: *République de Maurice*; Inggris: *Republic of Mauritius*) entu negara nyang letaknya di wètannya Aprika èn bentukah kepuloan, pasnya mentil dèwèk di Laotan Hindi. Ni negara punya hopstad Bandar Lodewèk. Ni negara jenggarnya 2.040 km2 (790 mi2). Di sono, ada barang 1.323.483 orang nyang tinggal di mari. Adapun dia punya basa resminya si' kaga' ada, cuman secara hakèkatnya entu basa Inggris ama basa Prasman. Adapun basa daèrah nyang dipaké juga' nya'entu basa Peranakan Moritius.

## Ruju'an
Mosambik

**Mosambik** (hurup Arab Gundul: موسمبيک; Portugis: *Moçambique*) atawa resminya **Kiblik Mosambik** (hurup Arab Gundul: کبليک موسمبيک; Portugis: *República de Moçambique*) entu negara nyang letaknya di Aprika Wètan èn watesan ama Laotan Hindi di blètan, Tansania di lor, Malawi ama Sambia di belah lor-kulon, Jimbabwé di bekulon, èn Swasilan èn Aprika Kidul di belah kidul-kulonnya. Ni negara punya hopstad Maputo. Ni negara jenggarnya 801.590 km2 (309.500 mi2). Di sono, ada barang 30.066.648 orang nyang tinggal di mari. Adapun dia punya basa resmi entu basa Portugis èn juga' ada laèn-laèn basa daèrah nyang dianggep ama negara, kaya' basa Swahili, basa Mwani, basa Cicéwa, èn basa Songa.

## Ruju'an
Mosko

**Mosko** (hurup Arab Gundul: ;  ) atawa **Moskuwah** (hurup Arab Gundul: ) ièlah ibu negeri ama kota paling gedénya Ruslan. Ni kota ngejegreg di Kali Mosko, Ruslan Tenga, dengen penjogrog keancer barang 13 jutaan orang di jeronya wates kota, 18,8 juta penjogrog lebi di gutekan kotaan, èn 21,5 juta lebi penjogrog di gutekan mètropolitan. Ni kota nglingkup 2.511 km2 (970 mi2), sementara gutekan kotanya nglingkup 5.891 km2 (2.275 mi2), èn gutekan mètropolitannya – 26.000 km2 lebi (10.000 km2). Mosko entu dikata atu deri kota nyang paling gedé di dunia gè' juga' masup, jadi kota paling ngrangsek orangnya di antéro Èropa, gutekan kotaan ama mètropolitan paling jenggar di Èropa, èn kota paling gedé daratannya di Benua Èropa.

## Ruju'an
Moster (statistik)

**Moster** (hurup Arab Gundul: موستر; Indonésia: *sampel*) atawa **conto** (hurup Arab Gundul: چونتو) atawa **boakan** (hurup Arab Gundul: بواقن) ièlah bagèan deri kabèhan nyang dibelajarin di atu pemerdataan èn hasilnya bakal dirèken jadi gambaran bakal kabèhan dasarannya, cuman laèn ama itu kabèhan kendiri. Moster dirèken sebagé perwakilan deri itu kabèhan nyang hasilnya ngewakilin semua lamatan nyang dipantengin. Ukuran ama keroncètan moster jadi penyabit baè' apa kaga'nya itu moster nyang dicomot. Ada dua cara nyomot moster, sembarang ama kaga' sembarang.

## Ruju'an
Motor

**Motor** (hurup Arab Gundul: موتور) atawa **mostor** (hurup Arab Gundul: ) ya'entu gadaran nyang ada punya roda dua. Motor digerakin ama mesin. Motor banyak dipaké ama orang Indonésia lantaran harganya lebih murah ketimbang wahon. Terus, irit bèngsin ama perawatannya murah jadinya bekèn di kalangan orang-orang. 

## Ruju'an
Mu'tamar

**Mu'tamar** (hurup Arab Gundul: مؤتمر) atawa **konggrès** (hurup Arab Gundul: کوڠݢرس) ièlah ngamprog bareng gedé para wakil paguyuban (pulitik, kemasarakatan, pegawéan) atawa pihak-pihak nyang gableg kepentingan bakal merhadringin ama ngambil keputusan.

## Ruju'an
Muang-Tay

**Muang-Tay** atawa nama resminya **Kerajaan Muang-Tay** (basa Siam*:* ราชอาณาจักรไทย *Ratcha Anachak Thai*), nyang dulu juga' sering disebut **Siam** (hurup Arab Gundul: سيام), entu negara nyang ada di Asia Kidul-wètan. Ini negara adanya di tenga-tenganya Daratan Asia Kidul-wètan (Semenanjung Indocina). Ini negara watesan ama Malésia èn Telok Siam di beludiknya, Laos di blèlir ama blètan, Kemboja di blètan, ama Birma di blèlir ama bekulon. Muang-Tay kendiri ada punya banyak pulo. Pulo nyang paling gedénya namanya – Pulo Bukit. Name hopstadnya entu Bangkok.

Luas wilayahnya – 513.120 km2. Penduduknye waktu taon 2011 ada 66.720.153 orang, mangkanya masup negara urutan ke-20 paling banyak penduduknya di dunia. Adapun tingkat kepadetannya – 132.1 orang saban km2.

## Ruju'an
Muara

**Muara** (hurup Arab Gundul: موارا) atawa **ujung kali** (hurup Arab Gundul: اوجڠ کالى) entu wilayah peraèran tempat masupnya atu atawa lebi kali ke laot, laotan, sètu, bendungan, atawa hata laèn kali nyang gedéan. Di wilayah pesisir, muara kali bener-bener kesawaban ama kewontenan aèr daratan kaya' rojogan aèr tawar ama tenegan, serènta aèr laotan kaya' tinggi-sat, alun, èn masupnya aèr asin ke darat. Kali gedé punya muara kena ngeja sungapan ama tenegan ujung kali.

## Ruju'an
Muaragèmbong

**Muaragèmbong** entu kecamatan nyang ada di Bekasi Kabupaten. Ni kecamatan ngejenggar ampé 14.009,00 hèktar.

## Ruju’an
Muhammad

**Muhammad** (hurup Arab gundul èn basa Arab: محمّد *Muḥammad*; idupnya 570 – 8 Juni 632) atawa mashur sebagé **Bagènda Nabi Muhammad** (hurup Arab gundul: بݢندا نبى محمّد) ada sorang pemimpin agama èn pulitik Arab. Dia – Kesudahan Nabi èn Rasul atawa *khatam al-anbiyāʾ wa-'l-mursalīn* (basa Arap: ختم الأنبياء والمرسلين) di dalem agama Selam.

Dia lahir di Mekah, Hijas, èn digedéin ama dia punya engkong Abdulmutalib èn terus ama dia punya encing Abu Talib. Pas dia punya masa muda, Nabi Muhammad sering nemenin dia punya encing, Abu Talib, dagang ke laèn-laèn negeri. Di tahon 610, pas umurnya 40 tahon, pas Nabi Muhammad lagi ngepi di Goa Hira, Malaèkat Jabra'il dateng mapagin dia èn nyampéin wahyu Kur'an nyang pertama. Awalnya, Nabi Muhammad cuman nyampéin ni risalah ke dia punya kanca-kanca deket ama seturu-turunya dia punya kuarga. Dia mulain menda'wahin tauhid terang-terangan nyang dapet perlawanan dari orang musrik Mekah. Mangkanya, dia kepaksa hijrah deri dia punya tana aèr, Mekah. Pas nyampé di Medinah bareng ama Abu Bakar, orang-orang Selam Medinah pada nulungin Nabi Muhammad bakal ngeja mesigit di sono.

Dia diyakinin ièlah keturunan Nabi Ibrahim liwat Nabi Isma'il, èn "**Sègelnya Para Nabi**" (Kesudahan Para Nabi) atawa "**Kesudahan Nubuah**" . Dia mengrupa'in suri tuladan bakal seruruh orang Selam.

## Ruju'an
Muhammad Tulus

**Muhammad Tulus** (hurup Arap gundul: محمد تولوس; lair 20 Agustus 1987) ya'entu biduan èn penulis lagu Indonésia nyang lair di Bukittinggi, Sumatra Kulon.

## Ruju'an
Muka

**Muka** (hurup Arab Gundul: موکا) atawa **wajah** (hurup Arab Gundul: وجه) atawa **roman** (hurup Arab Gundul: رومن) atawa **tampang** (hurup Arab Gundul: تمفڠ) atawa **cecongor** (hurup Arab Gundul: چچوڠور) entu bagèan depan deri kepala, di manusia nglingkup bagèan deri jidat ampé dagu, masup juga' rambut, jidat, alis, pengpèlèng, mata, idung, pipi, mulut, bibir, gigi, kulit, serènta dagu. Muka utamanya dipaké bakal raut muka, tampang, ama idèntitèt. Kaga' ada muka' acan nyang percis medu, hata di manusia nyang kembar percis gè'.

## Ruju'an
Mulud

**Mulud** (hurup Arap Gundul: مولد) atawa **Maulid** (hurup Arap Gundul: مولد) atawa **Rabiulawal** (hurup Arap Gundul: ربيع الأول) ada bulan ketiga di dalem almenak Selam atawa Hijriah. Di basa Arap, ni bulan punya nama ada ***Rabīʿ al-Awwal*** (basa Arap: ربيع الأوّل), nyang lèterleknya artinya – 'musim kembang pertama'. Ni bulan ada dianggep ama banyak umat Selam di mana-mana antéro dunia sebagé bulan ageng, sebab lantaran di dalemnya ada ari lahir èn wapatnya Bagènda Nabi Muhammad. Dalem terdisi kebanyakan orang pada punya anut, ari bulan 12-nya entulah nyang diperingetin sebagé ari lahir serènta wapatnya Bagènda Nabi Muhammad. Mangkanya, deri entu sebab, ni bulan, di kita punya basa, digero'nya bulan 'Mulud'.

## Ruju'an
Musa

**Musa** entu dirèken sebagé nabi paling penting di agama Yahudi èn atu deri nabi-nabi nyeng paling penting di agama Serani, Selam, kepercayaan Druji, kepercayaan Baha'i, èn laèn-laèn agama Ibrahimiah. Baè' Alkitab ama Kur'an punya kata, Musa entu bani Israèl punya dedengkot èn penèbar hukum Torat nyang sering dinisbatin nerima wahyunya ke dia.
Gedong arca

**Gedong arca** (hurup Arab Gundul: ) atawa **rumah penontonan** (hurup Arab Gundul: ) atawa **gedong lèr pèjèngan** (hurup Arab Gundul: ) atawa **musium** (hurup Arab Gundul: ) entu tempat bakal mèjèng banda barang-barang sejarah bakal masarakat bakal pendidikan, kesenengan, èn kebutuhan pemerdataan (*riset*).

## Ruju'an

## Sènggètan luar
*  Direktorat Museum 
*  Museum Nasional Indonesia (Museum Gajah) 
*  Galeri Nasional Indonesia
*  Museum Soesilo Soedarman
*  Asosiasi Museum Indonesia 
*  Festival Museum Nusantara
Mustapa Kamal Basah

**Mustapa Kamal Basah** (hurup Arap gundul: مصطفى كمال باشا; basa Turki: *Mustafa Kemal Paşa*) atawa nyang sekarang lebi mashurnya **Mustapa Kamal ''Atatürk*** (hurup Arap gundul: مصطفى كمال آتاتورك, basa Turki: *Mustafa Kemal Atatürk*; idupnya: 1881 – 10 Nopèmber 1938) ada satu marsekal èn negarawan Turki nyang jadi persidèn Kiblik Turki sedari 1923 ampé wapatnya di tahon 1938. ***Atatürk*** kendiri artinya 'babanya orang Turki.

Dia mulain perobahan kalo negara bangsa Turki didasarin ama kebangsaan sosial èn èkonomi, nyang modèren èn numbras ama peradaban Kulon (kaya' modèlannya sékularisme Prasman nama *laïcité*).

Mustapa Kamal pas lahir namanya cuman Mustapa (basa Usmani: مصطفى *Mustafa*, Turki: *Mustafa*). Dia lahir di tahon 1881, pasnya di wilayah Salanik atawa Tésalonika, Makèdoni (sekarang Yunani). Salanik, itu waktu, masing bagèan deri Kesultanan Usmaniah. Pas masing sekolah, dia ambil nama Kamal (basa Usmani: كمال *Kemal*, basa Turki: *Kemal*); èn pas jadi persidèn, dia ambil nama *Atatürk* (basa Usmani: آتاتورك *Atatürk*). Dia punya baba namanya – Ali Rèda Apandi (basa Usmani: على رضا افندى *Ali Rıza Efendi*, Turki: *Ali Rıza Efendi*). Dia punya enya' namanya – Jubaèdah (basa Usmani: زبيده خانم *Zübeyde Hanım*, Turki: *Zübeyde Hanım*). Dia juga punya adè' wadon, namanya Makbulah (basa Usmani: مقبوله *Makbule*, basa Turki: *Makbule''). Dia jadi opsèr soldadu èn jadi opsèr jèndral nyang beasil banget di Kesultanan Usmani di Perang Dunia I, èn tempur di Galipoli.

Pas Usmaniah ambreg abisnya perang, Kamal Basah ngeja pegerakan kemerdékaan, nyang ngeja Kiblik Turki baru nyang sékulèr. Artinya, tu negara kaga' lagi dipimpin ama pemimpin nyang turun-temurun atawa pemimpin agama. Penyaba nyang dateng di Turki sering kagèt ama pentingnya Kamal Basah punya kasi di Turki.

Cuman sedikit negara nyang ada punya orang kaya' gitu sepanjang sejarah. Dia berasil jadi kumendan militèr, terus ngeja kiblik kesatuan nyang didasarin ama wèt dasar èn nerepin perobahan nyang mulain Turki jadi negara baru nyang bekembang. Dia ada ngasi tuladan ke banyak pemimpin abis-abisnya, kaya': Amānullāh Khān, Rèda Syah Pahlawi (Reza Shah Pahlavi), Adolf Hitler, Habib Bourguiba, Jamal Abdunnasir (Gamal Abdel Nasser), Sukarna (Sukarno), èn John F. Kennedy.

Dia ada punya enem asas nyang masing dipaké jadi tiang patok dalem ngeja pemerèntahan kera'yatanan:

# Kekiblikan: Ngganti pemimpin turun-temurun ama persidèn nyang dipilih.
# Kebangsaan: Anterwarga negara sili tulung-tulungan bekerja dengen bangga bakal kepentingan barengan.
# Sékularisme: Misahin agama deri pemerèntahan èn ngejamin kebébasan beagama èn kesadaran di masarakat.
# Kewargaan: Kesamaan antéro masarakat di muka wèt.
# Kepemerèntahanan: Sistim èknomi nyang nggabregin maskepé swasta ama monopoli industri gedé nyang dibiayain pemerèntah.
# Répolusionisme: Dasar deri lima asas nyang laènnya. Mengrikut kebutuan masarakat, terobosan nyang dibutuin ama jaman dan èlmu penauan misti dikeja sesigra-sigranya.

## Ruju'an
Mustardi

**Mustardi** (hurup Arab Gundul: مسترد) ièlah bumbu pengèco nyang orang paké bakal ngeja makanan. Mustardi dikeja deri wiji-wijian taneman sesawi. Mustardi dibikin tibang nggerus itu taneman sesawi punya wiji-wijian, terus dicampurin ama aèr atawa cuka. Banyaknya cuka nyang dipaké begantung ama wiji nyang dipaké. Itu mustardi bisa-bisa rada pedesan atawa kurang pedes.

Kebanyakan mustardi udah dibelèk-belèkin di dalem belèk, jadinya orang mah makénya tibang diboréhin di roti tumplek, lalaban, sayuran, daging, atawa diprocotin ke hodog atawa lalaban artapel, barengan ama caos tomat atawa laèn-laèn bumbu-bumbuan. Orang kita mah jarang maké mustardi. Seringannya mah, ni mustardi adanya di ruma-ruma makan tinggal madang nyang udah di bungkus-bungkusin. Enti, itu mustardi tinggal sowèk ama procotin aja dah ke makanannya.

## Ruju'an
Mustari

**Mustari** atawa **Mestari** (hurup Arap gundul: مشترى; basa Indonésia: *Jupiter* atawa *Yupiter*; simbol: ) ya'entu planit kelima paling deket dari mataari abis Utarid, Jorah, Bumi, èn Marih. Ni planit juga jadi rajanya planit di Tata Kemataarian lantaran badannya paling goden kalo diukur dari gedé-kecilnya ama planit nyang laèn. Mustari entu planit gaban nyang kebentuk dari uap (gas). Beratnya kalo dibandingin ama mataari jadinya mah serèbu kalinya lebih kecit. Tapi kalo diukur dari semua berat planit di Tata Kemataarian, Mustari masih menang, lantaran Mustari itu beratnya dua separoh kalinya lebih berat dari semua planit nyang laèn kalo diamprokin. Enni planit berisi paling banyak hidrogèn ama hélium. Hélium jumlahnya 1/10, cuman dia entu serapat beratnya Mustari. Lantaran putaran sumbunya cepet sekali, ini planit bentuknya pepet.

## Ruju'an
Mustika Jaya, Bekasi

**Mustika Jaya** entu kecamatan nyang ada di Bekasi Kota. Ni kecamatan ngejenggar ampé 2.473,00 hèktar.

## Ruju'an
Mè' tangan

Dalem petilan awak, **mè' tangan** (bisa dibaca: **mmè**'; hurup Arab Gundul: امه تڠن) atawa **ugel-ugel tangan** (hurup Arab Gundul: اوݢل٢ تڠن) atawa **pegelangan tangan** (hurup Arab Gundul: فݢلڠن تڠن) atawa **gelang tangan** (hurup Arab Gundul: ݢلڠ تڠن) atawa **gegelangan tangan** (hurup Arab Gundul: ݢݢلڠن تڠن) atawa **cecengklok tangan** (hurup Arab Gundul: چچڠکلوق تڠن) entu lentur lagi sempit. Mè' entu cangcangan antara lengen bawa ama dampal tangan. Mè' tangan dasarannya mah dua baris kecit pèndèk balung, nama *carpal*, bakal jadi cangkrang di sekulilingnya sendi èngsèl.

## Ruju'an